VPO วิ่งคึก 8% ลุ้นวันนี้ครม.ไฟเขียวมาตรการเร่งด่วนแก้ปัญหาน้ำมันปาล์มดิบ
VPO วิ่งคึก 8% ลุ้นวันนี้ครม.ไฟเขียวมาตรการเร่งด่วนแก้ปัญหาราคาน้ำมันปาล์มตกต่ำ โดย ณ เวลา 11.02 น. อยู่ที่ระดับ 0.52 บาท บวก 0.04 บาท หรือ 8.33 % ด้วยมูลค่าซื้อขาย 0.52 ล้านบาท
20 พ.ย. 2561

ผู้สื่อข่าวรายงานว่า บริษัท วิจิตรภัณฑ์ปาล์มออยล์ จำกัด (มหาชน) หรือ VPO ณ เวลา 11.31 น. อยู่ที่ระดับ 0.52 บาท บวก 0.04 บาท หรือ 8.33 % ด้วยมูลค่าซื้อขาย 0.53 ล้านบาท โดยราคาหุ้นปรับตัวขึ้นแรงหลังหุ้นเป็นขาลงมานานและคาดเก็งกำไรประชุมครม.วันนี้(20พ.ย.)พิจารณามาตรการเร่งด่วนช่วยเหลือชาวสวนแก้ปัญหาราคายางพารา-ปาล์มน้ำมันตกต่ำ
อนึ่ง VPO บริษัทประกอบธุรกิจผลิตและจำหน่ายน้ำมันปาล์มดิบและผลพลอยได้จากการผลิตน้ำมันปาล์มดิบ รวมถึงธุรกิจผลิตและจำหน่ายไฟฟ้าจากของเสียหรือสิ่งเหลือใช้จากกระบวนการสกัดน้ำมันปาล์มดิบ

รายงานข่าวจากทำเนียบรัฐบาล เปิดเผยว่า พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) เป็นประธานการประชุมคณะรัฐมนตรี (ครม.) วันนี้(20พ.ย.) โดยการยางแห่งประเทศไทย (กยท.) เสนอมาตรการช่วยเหลือสวนยาง และช่วยเหลือค่าครองชีพเกษตรกรชาวสวนยาง คนกรีดยางภายใต้วงเงิน 18,604.95 ล้านบาท ตามที่นายกรัฐมนตรี สั่งการให้หามาตรการช่วยเหลือชาวสวนยางให้ได้ภายใน 7 วัน แบ่งการช่วยเหลือเป็นเงิน 1,800 บาทต่อไร่ ไม่เกินรายละ 15 ไร่ แบ่งจ่ายกับเจ้าของสวน 1,100 บาท หรือ  60% ของเงินชดเชยเพื่อช่วยยางพาราตกต่ำ คนกรีด 700 บาท หรือสัดส่วน 40% ของเงินจ่ายยางพาราตกต่ำ
นอกจากนี้ กระทรวงเกษตรและสหกรณ์ จะเสนอมาตราการแก้ไขปัญหาทั้งโครงการเร่งด่วนพัฒนาอาชีพเพื่อสร้างความเข้มแข็งให้กับเกษตรกรชาวสวนยางเป็นรายครอบครัว เพื่อให้มีรายได้เพิ่มขึ้นระหว่างราคายางพาราตกต่ำ, ลดปริมาณการผลิตยางพาราโดยส่งเสริมให้มีการปรับเปลี่ยนต้นยางพาราที่มีอายุ 25 ปีขึ้นไป และหยุดกรีดยางเป็นเวลา 1-2 เดือน
นอกจากนี้ ที่ประชุม ครม.จะพิจารณารับซื้อปาล์มน้ำมัน เพื่อใช้ในการผลิตพลังงานจำนวนกว่า 1.6 แสนตัน โดยให้การไฟฟ้าฝ่ายผลิตแห่งประเทศไทย (กฟผ.) นำน้ำมันปาล์มดิบมาใช้เป็นเชื้อเพลิง ผสมก๊าซธรรมชาติสำหรับผลิตไฟฟ้าที่โรงไฟฟ้าบางปะกง จ.ฉะเชิงเฉรา และราชบุรี เพื่อทดแทนการใช้ก๊าซธรรมชาติ เพื่อช่วยระบายน้ำมันปาล์มดิบ
พร้อมทั้งติดตามว่า การประชุม ครม.วันนี้ นายกรัฐมนตรีจะมีการหารือถึงสถานการณ์บ้านเมือง หลังหลายพรรคการเมืองเริ่มมีความเคลื่อนไหว และอาจต้องหารือถึงปฎิทินวันเลือกตั้งที่ก่อนหน้านี้รัฐบาลได้ประกาศไว้ ในขณะที่หลายพรรคการเมืองใหญ่ออกมาต่อต้านกระแสการเลื่อนวันเลือกตั้ง